Hoolimata kõikvõimalikest religioossetest ja ühiskondlikest muudatustest on ametlik kultuur jäänud apolloonilise poole pärijaks ja mitteametlik  pool on enda valdkonda saanud ilmaliku naeru ja rõõmu. Ent kas see pole rõõmu suhtes ülekohtune? Intellektuaalsed rõõmud võivad oma olemuselt seostuda pigem pühaliku maailmapildi kui labase ilmalikkusega. Huumor võib olla filosoofilisem, kui tarkade sõnade mõttetud mängud algaja filosoofi märkmeis.